መንግሥት  በአገር ውስጥና የውጭ የፀረ ሰላም ኃይሎች ላይ  አስፈላጊውን እርምጃ  ይወስዳል –  ጠቅላይ ሚኒስትር ኃይለማርያም ደሳለኝ
– የኢትዮጵያ መንግሥት የአገሪቱን  ሰላም  ለማናጋት  በሚንቀሳቀሱ የአገር ውስጥና የውጭ ፀረ-ሰላም ኃይሎች ላይ አስፈላጊውን ህጋዊና  ህገመንግሥታዊ  እርምጃ  እንደሚወስድ ጠቅላይ ሚኒስትር ኃይለማርያም ደሳለኝ ተናገሩ ።ጠቅላይ ሚኒስትር ኃይለማርያም ደሳለኝ በዛሬው ዕለት በአገሪቱ ወቅታዊ ሁኔታዎችን በተመለከተ ከህዝብ ተዋካዮች  ምክር ቤት አባላት ለቀረቡላቸው ጥያቄዎች በሠጡት ምላሽ እንደገለጹት ሰሞኑን በኦሮሚያ ክልልና በአማራ ክልል ሰሜን ጎንደር ዞን አካባቢዎች በተከሰቱት ህውከትና ብጥብጥ እጃቸውን ያስገቡት የአገር ውስጥና የውጭ  ፀረሰላም ኃይሎች ላይ መንግሥት ተገቢው ህጋዊ እርምጃ እንደሚወሰድ ገልጸዋል ።በኦሮሚያ ክልል አንዳንድ አካባቢዎች በፊንፊኔና ኦሮሚያ ልዩ ዞን የተቀናጀ የማስተር ፕላን ጋር በተያያዘ ህዝቡ  በተናገረ ሁኔታ ያነሳው ጥያቄ ትክክል እንደሆነ ለምክር ቤቱ የገለጹት ጠቅላይ ሚኒስትር ኃይለማርያም  ማስተር ፕላኑን በተመለከተ ለህዝብ ግልጽነት በመፍጠር በኩል ጉድለት መታየቱንና ምንኛውንም በህዝብ ለሚነሳ ጥያቄ መንግሥት ከህዝብ ጋር ምክክርና ውይይት በማድረግ ለመፍታት ዝግጁ መሆኑን አስረድተዋል ።በኦሮሚያ ክልል የተቀናጀ የማስተር ፕላኑን ጋር በተያያዘ አንዳንድ  አገር ውስጥና የውጭ ኃይሎች እስከ 150 ኪሎሜትር የሚደርስ  የክልሉ መሬት  እንደሚወሰድ አድርገው የሓሰት ፕሮፖጋንዳ  ሲያሠራጩ  እንደቆዩ  የጠቆሙት ጠቅላይ ሚኒስትር ኃይለማርያም ለብሔሮች ፤ ብሔረሰቦችና ሕዝቦች መብት የቆመው ህገ-መንግሥት በሚፃረር መልኩ ተላልፎ የሚሠጥ መሬት የለም ብለዋል ።በሰላማዊ መንገድ  ከሚቀርብ  ጥያቄ  ጀርባ በመሆን ህዝቡን ለማደናገር የተነሱ የፀረ- ሰላም አካላት፤ የተከሰተውን ህውከትና ብጥብጥ የመሩ ያስተባበሩ በሰላማዊ መንገድ እንታገላለን ብለው  በሽብርተኝነት ከተፈረጁ  ኃይሎች ሴሎችን በውስጣቸው ያስቀመጡ ማንኛውንም አካላት መንግሥት  ዝም  ብሎ አይመለከትም ብለዋል ።በተመሳሳይ ሁኔታ በሰሜን ጎንደር ከቅማንት ማህበረሰብ ጋር በተያያዘ የተፈጠረውን ግጭት በተመለከተ ማብራሪያ የሠጡት ጠቅላይ ሚኒስትሩ ኢህአዴግ ከመሠረቱ ለብሔሮች ፤ ብሔረሰቦችና ሕዝቦች መብት መከበር የታገለ ድርጅት መሆኑን በመጠቆም የቅማንት ብሔረሰብ የማንነት ጥያቄ ተገቢውን ምላሽ  ማግኘት መቻሉንና  የቅማንት  ብሔረሰብ በሚኖሩባቸው ኩታ ገጠም  ቦታዎችን በማካለል ጉዳይ ላይ ጥያቄዎች መነሳታቸውን ተናግረዋል ።አንዳንድ የትምክህት ኃይሎች  ሁኔታውን እንደ መልካም አጋጣሚ በመጠቀም  የህዝቡን የቆየ ዝምድና  አብሮነት  ለማበላሸት  ለግጭት  የሚዳርጉ  የቅስቀሳ  እንቅስቃሴዎችን በማድረግ  ግጭት እንዲከሰትና የሰው ህይወት መጥፋትና በንብረት ላይ ውድመት  እንደርስ ማደራቸውን ያብራሩት  ጠቅላይ ሚኒስትሩ በድርጊቱ  እጃቸውን ያስገቡ ኃይሎች በሙሉ መንግሥት አስፈላጊውን እርምጃ እንደሚወስድ ለህዝብም አጋልጦ እንደሚያቀርባቸው  አመልክተዋል ።በሰሜን ጎንደር አካባቢ የተፈጠረውን ህውከት  የፀረ ሰላም ኃይሎች  ሁኔታውን ለመጠቀም  እጅጉን  ቋምጠው  እንቅስቃሴ ለማድረግ ሞክረው እንደነበር  የጠቀሱት  ጠቅላይ  ሚኒስትሩ የአካባቢው  ህዝብ በአሁኑ ወቅት  ከአገር ሽማግሌዎች ፤ ሴቶችና  የኃይማኖት አባቶች ጋር በመሆን   ሰላምና መረጋጋት እንዲሰፍን  ጉልህ ሚና እንደተጫወቱ አስረድተዋል።ጠቅላይ ሚኒስትር ኃይለማርያም ደሳለኝ ሰሞኑን የኢትዮጵያ ለሱዳን መሬት አሳልፋ  እንደሠጠች ተደርጎ የሚናፈሰውን ወሬ በተመለከተ ከምክርቤቱ ለቀረበላቸው ጥያቄ  በሠጡት  ምላሽ እንደገለጹት በኢትዮጵያና በሱዳን ድንበርን በተመለከተ ምንም አይነት ድርድር ሳይኖር ለሱዳን ተቆርሶ የተሠጠ መሬት ተሠጥቷል  በሚል  ወሬ ጥሪ  የሚያስተላልፉ እንዳሉ ተናግረዋል ።የኢትዮጵያና የሱዳን  ድንበር ያልተከለለ  ድንበር መሆኑ የሚታወቅ መሆኑንና የሁለቱ አገራት የጋራ ድንበርን በተመለከተ  ቀደም ብሎ የተቋቋመ የድንበር ኮሚሽን እየሠራ የሚገኝ መሆኑንና የሁለቱ አገራት ህዝቦች ሳያውቁና ሳይወያዩበት ግን  ምንም አይነት ስምምነት ላይ እንደማይደረስ   ጠቅላይ ሚኒስትር  ኃይለማርያም አብራርተዋል ።ሰሞኑን  በኢትዮጵያና ሱዳን  ድንበር አካባቢ የኢትዮጵያና  የሱዳን መከላከያ ኃይሎች የሚያደርጉት  እንቅስቃሴ  በጋራ ስምምነት  ላይ መሠረት  ያደረገ መሆኑንና  የሻቢያ መንግሥት አሠልጥኖ  የሚልካቸውን  የፀረ-ሰላም  ኃይሎች  በጋራ ለመከላከልና ለመቆጣጣር ዓላማ ያደረገ መሆኑን ጠቅላይ ሚኒስትሩ  አክለው አስረድተዋል ።ጠቅላይ ሚኒስትር ኃይለማርያም በተጨማሪም በታላቁ አንዋር መስኪድ ቦንብ በማፈንዳት  የተጠረጠሩ ሰዎች በቁጥጥር መዋል መቻላቸውን ጠቅሰው ጊዜው ሲደርስ ለህዝብ ይፋ እንደሚደረግም  ተናግረዋል ።ከምክር ቤቱ  አባላት የጦር መሣሪያን ቁጥጥር በተመለከተ ለቀረበላቸው  ጥያቄ ምላሽ  የሠጡት ጠቅላይ ሚኒስትር ኃይለማርያም በበኩላቸው እንደገለጹት ከደቡብ ሱዳን  ጦርነት ጋር  በተያያዘ  በተለያዩ የአገሪቱ አካባቢዎች በፖሊስ አከላት አማካኝነት ህገ ወጥ የጦር መሣሪያዎችን ዝውውር የመከላከል ሥራውን ተጠናክቶ እንደሚቀጥል ገልጸዋል ።በአገሪቱ  የመልካም አስተዳደር  ችግርን  ለመፍታት በተጀመረው ትግል  ውስጥ ህዝቡ በማጋላጥና መረጃ በመሥጠት  የጀመረውን ጥረት   ተጠናክሮ  እንደሚቀጥል ጠቅላይ  ሚኒስትሩ  አፅዕኖት ሠጥተው  ተናግረዋል ።            